《赤乌砖歌》
清代·朱紫贵

铜仙辞汉铅泪垂，爵台瓦作鸳鸯飞。国山囤碑亦伪托，青盖黄鸯竟入洛。

吴宫花草成荒芜，此砖何独全形模。纪年犹是三分国，垒石何如八阵图。

父兮如龙兄如虎，坐拥江东一片土。可怜身披鼲鼠裘，此缺应难鍊石补。

尔不玉碎乃瓦全，表墓聊志延陵阡。作公作卿亦何有，华屋山丘一回首。

呜呼！人生安得如尔寿。

作者简介：朱紫贵，字立斋，长兴人。贡生，官杭州府训导。有《枫江草堂诗稿》。